Document ID: 32008D0120

KOMISJONI OTSUS,
7. veebruar 2008,
millega muudetakse nõukogu direktiivi 88/407/EMÜ D lisa ja otsust 2004/639/EÜ, millega sätestatakse koduveiste sperma imporditingimused
(teatavaks tehtud numbri K(2008) 409 all)
(EMPs kohaldatav tekst)
(2008/120/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 14. juuni 1988. aasta direktiivi 88/407/EMÜ, millega sätestatakse koduveiste sperma ühendusesisese kaubanduse ja impordi korral kohaldatavad loomatervishoiu nõuded, (1) eriti selle artikli 8 lõiget 1, artikli 10 lõike 2 esimest lõiku, artikli 11 lõiget 2 ning artikli 17 teist lõiku,
ning arvestades järgmist:
(1)
Direktiiviga 88/407/EMÜ kehtestati koduveiste sperma ühendusesisese kaubanduse ja impordi suhtes kohaldatavad loomatervishoiu nõuded ja koduveiste sperma ühendusesisese kaubanduse veterinaarsertifikaadi näidis.
(2)
Nõukogu direktiiviga 2003/43/EÜ (2) muudeti direktiivi 88/407/EMÜ ning kehtestati muu hulgas sperma säilitamise keskused ja selliste keskuste ametliku heakskiitmise ja ametliku järelevalve tingimused.
(3)
Komisjoni 6. septembri 2004. aasta otsuses 2004/639/EÜ, millega sätestatakse koduveiste sperma imporditingimused, (3) on kehtestatud veterinaarsertifikaatide näidised koduveiste sperma ühendusse importimiseks. Otsust tuleks kohandada vastavalt direktiivile 88/407/EMÜ ning tuleks täiendada kolmandate riikide loetelu, kust liikmesriigid lubavad koduveiste spermat importida.
(4)
Lisaks tuleks kehtestada heakskiidetud spermasäilituskeskustest saadetud koduveiste sperma ühendusesisese kaubanduse ja ühendusse importimise veterinaarsertifikaatide näidised, et tagada kõnealuse sperma täielik jälgitavus ühendusesises kaubanduses.
(5)
Asjakohane on esitada sertifikaadid kooskõlas komisjoni 30. märtsi 2004. aasta otsuses 2004/292/EÜ TRACES süsteemi kasutuselevõtmise kohta ja otsuse 92/486/EMÜ muutmise kohta (4) sätestatud veterinaarsertifikaatide standardvormiga ja ühtlustada teatavad loomatervishoiu nõuded.
(6)
Direktiivi 88/407/EMÜ D lisas sätestatud koduveiste sperma ühendusesisese kaubanduse veterinaarsertifikaadi näidiseid tuleks samuti muuta, et võtta arvesse veterinaarsertifikaatide standardvormi.
(7)
Direktiivi 88/407/EMÜ ja otsust 2004/639/EÜ tuleks seepärast vastavalt muuta.
(8)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 88/407/EMÜ D lisa asendatakse käesoleva otsuse I lisa tekstiga.
Artikkel 2
Otsust 2004/639/EÜ muudetakse järgmiselt.
1.
Artiklisse 1 lisatakse järgmine lõige:
„5. Ilma et see piiraks lõike 4 kohaldamist, lubavad liikmesriigid importida lõigetes 1 ja 2 osutatud koduveiste spermat, mis on saadetud heakskiidetud spermasäilituskeskustest, mis vastab II lisa 3. osa veterinaarsertifikaadi näidises sätestatud tingimustele ja millega on kaasas selline nõuetekohaselt täidetud sertifikaat.”
2.
I ja II lisa asendatakse käesoleva otsuse II lisa tekstiga.
Artikkel 3
Käesolevat otsust kohaldatakse alates 1. märtsist 2008.
Artikkel 4
Käesolev otsus on adresseeritud liikmesriikidele.
Brüssel, 7. veebruar 2008

Labels: 3
6